CELEX: 32021D2123
Language: sl
Date: 2021-11-11 00:00:00
Title: Sklep Sveta (EU) 2021/2123 z dne 11. novembra 2021 o podpisu, v imenu Evropske unije, in začasni uporabi Sporazuma o partnerstvu o trajnostnem ribištvu med Evropsko unijo in Islamsko republiko Mavretanijo ter Protokola o izvajanju navedenega sporazuma

8.12.2021   
               
               
                  SL
               
               
                  Uradni list Evropske unije
               
               
                  L 439/1
               
            
         SKLEP SVETA (EU) 2021/2123
         z dne 11. novembra 2021
         o podpisu, v imenu Evropske unije, in začasni uporabi Sporazuma o partnerstvu o trajnostnem ribištvu med Evropsko unijo in Islamsko republiko Mavretanijo ter Protokola o izvajanju navedenega sporazuma
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 Pogodbe v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Sporazum o partnerstvu v ribiškem sektorju med Evropsko skupnostjo in Islamsko republiko Mavretanijo (v nadaljnjem besedilu: Mavretanija), odobren z Uredbo Sveta (ES) št. 1801/2006 (1), se začasno uporablja od 8. avgusta 2008. Protokol o določitvi ribolovnih možnosti in finančnega prispevka iz navedenega sporazuma, ki se začasno uporablja od istega dne, je bil večkrat nadomeščen.
                  
               
                     (2)
                  
                  
                     Sedaj veljavni protokol se izteče 15. novembra 2021.
                  
               
                     (3)
                  
                  
                     Svet je 8. julija 2019 sprejel sklep o pooblastilu Komisije za začetek pogajanj z Mavretanijo za sklenitev novega sporazuma o partnerstvu o trajnostnem ribištvu in novega protokola o izvajanju navedenega sporazuma.
                  
               
                     (4)
                  
                  
                     Med septembrom 2019 in julijem 2021 je z Mavretanijo potekalo osem krogov pogajanj. Ta pogajanja so se zaključila in 28. julija 2021 sta bila parafirana Sporazum o partnerstvu o trajnostnem ribištvu med Evropsko unijo in Islamsko republiko Mavretanijo (v nadaljnjem besedilu: Sporazum o partnerstvu) in Protokol o izvajanju (v nadaljnjem besedilu: Protokol).
                  
               
                     (5)
                  
                  
                     Cilj Sporazuma o partnerstvu in Protokola je plovilom Unije omogočiti ribolov v mavretanskih vodah ter Uniji in Mavretaniji omogočiti tesno sodelovanje pri nadaljnjem spodbujanju razvoja trajnostne ribiške politike ter omogočiti odgovorno izkoriščanje ribolovnih virov na ribolovnem območju Mavretanije in v Atlantskem oceanu v skladu s ciljem ohranjanja morskih bioloških virov, kot ga priznava pravo Unije. To sodelovanje prispeva tudi k dostojnim delovnim pogojem v ribiškem sektorju.
                  
               
                     (6)
                  
                  
                     Zato je primerno podpisati Sporazum o partnerstvu in Protokol.
                  
               
                     (7)
                  
                  
                     Sporazum o partnerstvu in Protokol bi morala glede na gospodarski pomen, povezan z ribolovnimi dejavnostmi Unije na ribolovnem območju Mavretanije, in glede na potrebo, da se prepreči prekinitev takih dejavnosti ali da se obdobje take prekinitve čim bolj skrajša, začeti veljati čim prej.
                  
               
                     (8)
                  
                  
                     Zato je primerno, da se Sporazum o partnerstvu in Protokol začasno uporabljata do zaključka postopkov, potrebnih za njun začetek veljavnosti.
                  
               
                     (9)
                  
                  
                     V skladu s členom 42 Uredbe (EU) 2018/1725 Evropskega parlamenta in Sveta (2) je bilo opravljeno posvetovanje z Evropskim nadzornikom za varstvo podatkov, ki je mnenje podal 14. oktobra 2021 –
                  
               SPREJEL NASLEDNJI SKLEP:
         
            Člen 1
            Odobri se podpis, v imenu Unije, Sporazuma o partnerstvu o trajnostnem ribištvu med Evropsko unijo in Islamsko republiko Mavretanijo ter Protokola o izvajanju navedenega sporazuma s pridržkom sklenitve navedenih aktov (3).
         
         
            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma o partnerstvu in Protokola v imenu Unije.
         
         
            Člen 3
            Sporazum o partnerstvu in Protokol se v skladu s členom 20 Sporazuma oziroma s členom 19 Protokola začasno uporabljata od datuma podpisa (4) do zaključka postopkov, potrebnih za njun začetek veljavnosti.
         
         
            Člen 4
            Ta sklep začne veljati na dan sprejetja.
         
         
            V Bruslju, 11. novembra 2021
            
               
                  Za Svet
               
               
                  predsednik
               
               Z. POČIVALŠEK
            
         
         
            (1)  Uredba Sveta (ES) št. 1801/2006 z dne 30. novembra 2006 o sklenitvi Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju (UL L 343, 8.12.2006, str. 1).
         
            (2)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
         
            (3)  Glej stran 3 tega Uradnega lista.
         
            (4)  Generalni sekretariat Sveta bo v Uradnem listu Evropske unije objavil datum, od katerega se Sporazum o partnerstvu in Protokol začasno uporabljata.